Die NG gemeente Frankfort is 'n gemeente van die Nederduitse Gereformeerde Kerk met sy setel op die Oos-Vrystaatse dorp Frankfort. Dit is in 1873 gestig as die 18de gemeente in die Vrystaatse Sinode, maar is nou (2015) die 17de oudste gemeente nadat Bethlehem by gemeente Bethlehem-Wes ingelyf is. Die gemeente is gestig op die plaas Roodepoort, 4 000 morge teen £1 000 van A. Allenberg gekoop. Die naam sou Cassel wees, maar ene Albert von Gordon, landmeter, afkomstig uit Frankfurt, Duitsland, het gratis opmeting aangebied mits die naam na sy geboorteplek Frankfurt ("Frankedrif") sou wees. 'n Grasdakkerkie met misvloer moes voorlopig as plek van aanbidding dien. Die behoefte aan 'n beter bedehuis was groot en op 5 November 1883 lê pres. Jan Brand die hoeksteen van die eerste kerk. Eindelik neem ds. G. Thom in 1884 'n beroep aan en word deur Johannes (Hans) Fourie (later die eerste burgemeester van Frankfort) op Colesberg met wa en osse gehaal. Mev. Thom is later deur D.W. Steyn en N. van. Rensburg met 'n verewa op Kimberley gehaal.